Gömul A-hús í Brekkuskógi boðin áhugasömum til eignar Ekki þykir svara kostnaði að ráðast í endurnýjun húsanna Á orlofssvæði BHM í Brekkuskógi í Biskupstungum eru nokkur orlofshús með lágum veggjum á langhliðum og bröttu þaki , svokölluð A-hús . Þau eru um og yfir 40 ára gömul , 46 fermetrar að flatarmáli og standa á steyptum súlum . Þrátt fyrir að reglulegu viðhaldi hafi verið sinnt eru sex af þessum húsum í mjög bágbornu ástandi . Ekki er talið að það myndi svara kostnaði að ráðast í viðamikla endurnýjun þeirra . Í ljósi þessa hefur stjórn Orlofssjóðs BHM nú ákveðið að reisa sex ný orlofshús í Brekkuskógi sem leysa munu gömlu A-húsin af hólmi . En í stað þess að rífa húsin og farga þeim hyggst sjóðurinn afhenda áhugasömum aðilum þau til eignar gegn því að þau verði fjarlægð af svæðinu . Við ákvörðun um ráðstöfun húsanna munu sjóðfélagar ganga fyrir og einnig aðilar sem reiðbúnir eru að fjarlægja fleiri en eitt hús . Verði eftirspurnin meiri en framboðið verður dregið úr hópi áhugasamra . Aðili sem fær eitt hús eða fleiri afhent til eignar þarf að undirrita samning þar sem m.a. verður kveðið á um lokafrest til að fjarlægja húsið / húsin . Einnig verða þar ákvæði um að húsin séu afhent í því ástandi sem þau eru o.fl . Áhugasömum skal bent á að hafa samband við Gissur Kolbeinsson , fjármála - og rekstrarstjóra BHM ( gissur@bhm.is / 866 7139 ) , fyrir 20. febrúar nk . Bygging nýrra húsa verður boðin út Nýju húsin sex sem reist verða í stað gömlu A-húsanna eru hönnuð af arkitektunum Sigríði Maack og Ingunni Hafstað hjá Arktika . Við hönnun þeirra var leitast við koma til móts við þarfir og óskir sjóðfélaga samkvæmt niðurstöðum viðhorfskannana sem stjórn Orlofssjóðs hefur gert . Nýju húsin verða töluvert stærri en A-húsin og frábrugðin þeim að ýmsu leyti . Ráðgert er að auglýsa útboð á smíði húsanna nú í febrúar og að byggingarframkvæmdum verði lokið árið 2022 .